**Všeobecne záväzné nariadenie obce RATKOVO**

**o spôsobe náhradného zásobovania vodou a náhradného odvádzania**

**odpadových vôd a o zneškodňovaní obsahu žúmp.**

Obec Ratkovo v rámci samosprávnej pôsobnosti podľa § 6 ods. 1 zák. č.369/1990 Zb. o obecnom zriadení v znení neskorších predpisov a podľa § 36 ods. 7 písm. b) a c) zák. č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov (ďalej ako „zákon č. 442/2002 Z. z.“) vydáva pre územie Obce Ratkovo toto všeobecne záväzné nariadenie

**Článok 1**

**Úvodné ustanovenia**

Toto všeobecne záväzné nariadenie obce (ďalej len „VZN“) upravuje na území obce

Ratkovo:

a) dočasné obmedzenie alebo zákaz užívania pitnej vody na iné účely v čase jej

nedostatku

b) spôsob náhradného zásobovania vodou

c) spôsob náhradného odvádzania odpadových vôd a zneškodňovanie obsahu

žúmp podľa miestnych podmienok.

**Článok 2**

**Dočasné obmedzenie užívania pitnej vody**

1. Obec Ratkovo v súčinnosti s Turčianskou vodárenskou spolopčnosťou, a. s. ako prevádzkovateľom verejného vodovodu môže dočasne obmedziť alebo prerušiť dodávku pitnej vody z verejného vodovodu z dôvodov uvedených v zákone

č. 442/2002 Z.z.

2. Prevádzkovateľ verejného vodovodu je povinný oznámiť obci a príslušným

orgánom a organizáciám prerušenie alebo obmedzenie dodávky pitnej vody v

termíne stanovenom § 32 zákona č. 442/2002 Z. z. o verejných vodovodoch a kanalizáciách, vrátane obnovenia dodávky vody v normálnom režime z verejného vodovodu.

3.Obmedzenie, prerušenie dodávky, zákaz užívania pitnej vody, ako aj ich ukončenie sa vyhlási obecným rozhlasom a oznámením na úradnej tabuli obce.

4. V čase obmedzenia užívania pitnej vody je zakázané používanie pitnej vody na

polievanie záhrad, ihrísk a verejných priestranstiev, na umývanie áut, napúšťanie bazénov, na stavebné účely a upratovanie, a to od vyhlásenia obmedzenia až do jeho zrušenia.

**Článok 3**

**Náhradné zásobovanie pitnou vodou**

1. Náhradné zásobovanie pitnou vodou sa vykonáva v prípade prerušenia alebo

obmedzenia dodávky vody z verejného vodovodu z dôvodov:

a) mimoriadnej udalosti

b) pri poruche na verejnom vodovode

c) pri ohrození života a zdravia ľudí alebo majetku

d) pri obmedzení zásobovania vodou.

2. Náhradné zásobovanie do miest distribúcie pitnej vody v rámci núdzového

zásobovania pitnou vodou sa vykonáva:

a) cisternami

b) dodávkami balenej pitnej vody

c) inými prostriedkami vhodnými na prepravu pitnej vody.

3. Náhradné zásobovanie pitnou vodou je vykonávané spravidla denne.

4. Čas pristavenia cisterny s pitnou vodou na odberných miestach oznámi obec

obecným rozhlasom a oznámením na úradnej tabuli obce.

5. Prevádzkovateľ verejného vodovodu zodpovedá za to, že pri náhradnom

zásobovaní pitnou vodou nedôjde k zníženiu jej kvality, pričom voda musí

spĺňať všetky podmienky na kvalitu pitnej vody.

**Článok 4**

**Zneškodňovanie obsahu žúmp**

1. Vlastník resp. užívateľ žumpy je povinný zabezpečiť vývoz a zneškodňovanie

obsahu žumpy v zariadení na čistenie odpadových vôd t.j. v čistiarni odpadových vôd na vlastné náklady prostredníctvom oprávnenej právnickej osoby alebo fyzickej osoby - podnikateľa na túto činnosť, v súlade s platnými predpismi, a to v intervale primeranom ku kapacite žumpy.

2. Vlastník resp. užívateľ žumpy je povinný uchovať originály dokladov o zneškodnení obsahu žumpy po dobu troch rokov odo dňa zneškodnenia obsahu žumpy a na vyžiadanie poverených zamestnancov Obce Ratkovo preukázať likvidáciu obsah žumpy.

3. Vlastník resp. užívateľ žumpy je povinný udržiavať a prevádzkovať žumpu tak, aby nedochádzalo k únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia.

**Článok 5**

**Spoločné ustanovenia**

1. Na území obce vyhlasuje, organizuje a riadi úlohy spojené s krízovou situáciou predseda krízového štábu, ktorým je starosta obce.

2. Informácie pre obyvateľov sa vykonávajú prostredníctvom obecného rozhlasu

a oznámením na úradnej tabuli obce.

**Článok 6**

**Záverečné ustanovenia**

1. Toto všeobecne záväzné nariadenie bolo schválené uznesením Obecného zastupiteľstva v Ratkove číslo 28/2015 zo dňa 24.4. 2015.

2. Toto všeobecne záväzné nariadenie nadobúda účinnosť 15 dňom od jeho

vyvesenia na úradnej tabuli.

 **PhDr. Rastislav Frkáň**

 **starosta obce Ratkovo**